Vijeće za štampu poziva građane da prijavljuju lažne vijesti

Pandemija koronavirusa dovela je do velikog porasta lažnih vijesti koje mogu izazvati ozbiljne posljedice po građane i društvo u cjelini.

Vijeće za štampu u BiH, uz puno uvažavanje svih teškoća sa kojima se mediji i novinari susreću, podsjeća na važnost poštivanja Kodeksa za štampu i online medije BiH te na odgovorno, precizno i blagovremeno izvještavanje o novom koronavirusu Covid-19, čime će mediji pokazati svoju odgovornost i profesionalnost.

Kao samoregulacijsko tijelo za štampane i online medije, Vijeće za štampu, također, podsjeća građane na njihovo pravo na ulaganje prigovora na neprofesionalne ili nepotpuno objavljene sadržaje u medijima, kao i na nepravilnosti i nepoštivanje Kodeksa za štampu i online medije BiH.

Na ovaj način, građani, zajedno sa novinarima, učestvuju u borbi za istinitu i pravovremenu informaciju, štiteći slobodu medija i informiranja, slobodu govora i svoje pravo na istinu.

Dragi građani, na e-mail info@vzs.ba pošaljite pismeni prigovor na sadržaj za koji smatrate da nije u skladu s Kodeksom za štampu i online medije BiH, uz objašnjenje i precizne naznake gdje i kada je objavljen tekst na čiji se sadržaj žalite.

Vijeće za štampu u BiH podsjeća sve novinare i urednike, bez obzira na to da li su naši članovi ili ne, da mogu uvijek računati na našu pomoć, ukoliko imaju dileme oko izvještavanja ili probleme bilo koje vrste.

U okviru misije Vijeća je i zaštita slobode medija i profesionalnog novinskog izvještavanja od političkih, ekonomskih i svih drugih pritisaka koji ugrožavaju slobodu informiranja.

Upravni odbor Vijeća za štampu i online medije u BiH